Lotte Bundsgaard (S), 2001-03-28:
Regeringen er meget positiv over for blandede ejerformer.
Vi har faktisk gennem længere tid arbejdet med blandede ejerformer som et supplement til de øvrige redskaber i by- og boligpolitikken.
Det fremgår bl.a. af den bypolitiske perspektiv- og handlingsplan og ikke mindst af det supplerende regeringsgrundlag fra oktober 2000.
Regeringen mener, at der er behov for at bryde nogle af disse områder op og blande de forskellige boformer og også nogle steder få mere erhverv ind i boligområderne. I forbindelse med nybyggeri vil man da allerede i dag tænke i blandede ejerformer, det er sund fornuft.
Det er samtidig vigtigt, at den enkelte i størst mulig udstrækning kan finde en bolig, der passer til den enkeltes behov.
Der er samtidig et stort behov for at gøre en indsats,
især i en række af de store almene bebyggelser, der er fanget i en negativ udviklingsspiral.
Jeg tror, vi alle kender eksempler på sådan nogle områder.
Der er også behov for, at det almene byggeris generelle image bliver bedre.
Regeringen mener, at blandede ejerformer vil skabe større variation, både i boligerne og hos de beboere, der tiltrækkes af de almene boliger, men i modsætning til det forslag, vi her skal behandle i dag, går regeringens overvejelser ikke på at blande ved at sælge almene boliger.
Jeg vil i stedet pege på større individuel råderet og udvikling af modeller for medejerboliger.
Her bevares lejeboligens sikkerhed og tryghed, og der tilføjes ejerboligen større dispositionsret.
Samtidig er lejeren mere økonomisk engageret i sin bolig.
Det tror jeg er en god måde at gøre det bedre på, både for den enkelte og for samfundet.
Jeg ved, at Boligselskabernes Landsforening er meget optaget af tanken om større individuel råderet for medejerboliger som et meget væsentligt redskab til at udvikle den almene sektor.
Jeg er i denne tid meget rundt i landet og har ved flere lejligheder drøftet ideerne om større råderet
og medejerskab med de lokale boligorganisationer og beboere.
På den baggrund er jeg overbevist om, at det er ved en større individuel råderet og med medejerboligen, at vi bedst sikrer udviklingen af gode og bæredygtige boligområder.
Men lad mig komme tilbage til det fremsatte forslag om, at beboerne i almene boliger ligefrem får et krav på at overtage boligerne som ejer- eller andelsboliger.
Forslaget er en revideret genfremsættelse fra sidste samling.
Den helt store forskel på dette forslag og det tidligere er, at der ikke lægges op til et generelt udsalg af almene boliger.
Det foreslås, at disse områder forsøgsvis omdanner 5.000 boliger til ejer- eller andelsboliger.
Jeg synes, det er glædeligt, at forslagsstillerne er gået bort fra det generelle udsalg.
Et generelt udsalg vil nemlig betyde yderligere ghettoisering og opsplitning.
Ved et generelt udsalg vil det i højere grad være de gode og attraktive boliger, som bliver omdannet.
Tilbage vil være et mindre antal boliger til at løse de samme boligsociale opgaver, og disse boliger vil oven i købet være de mindre gode eller direkte dårlige boliger. Men når det er sagt, vil jeg gerne sige, at regeringen er enig i udgangspunktet for forslaget.
Der er sket en øget opsplitning mellem forskellige by- og boligområder, hvor især de store almene boligområder er blevet fanget i en negativ udviklingsspiral, og det er positivt med blandede ejerformer.
Blandede ejerformer kan medvirke til at tiltrække en bredere del af befolkningen til boligområderne og kan derved medvirke til at skabe en positiv udvikling.
Derfor vil jeg ikke fuldstændigt afvise, at omdannelse kan være hensigtsmæssigt i visse situationer, men der er en række betingelser, som skal være opfyldt.
For det første skal det være frivilligt.
Jeg vil ikke være med til at tvinge et salg ned over hovedet på boligorganisationerne.
Er der tale om tvang, er der også tale om ekspropriering, og det vil sige fuld erstatning til ejerne.
For det andet skal det understreges, at et salg ikke alene løser problemerne.
Der skal være en samlet og helhedsorienteret løsning, en løsning, der omfatter alle områdets væsentligste problemer.
De aktiviteter, som Regeringens Byudvalg har gennemført med huslejenedsættelser, fysiske forbedringer samt kulturelle og sociale aktiviteter, har haft en positiv indflydelse på udviklingen i de berørte boligområder.
Det viser de evalueringer, der er foretaget.
Jeg kan bl.a. nævne, at regeringen har afsat øgede midler til kvarterløft i december 1999 og så særlig støtte til almene boligområder i foråret 2000.
For det tredje betyder et salg en nedgang i antallet af lejeboliger.
Det vil ramme de indkomstsvage grupper, som i forvejen har svært ved at komme ind på boligmarkedet.
Det vil også betyde, at der bliver færre boliger til rådighed til at løse de boligsociale opgaver.
Det er derfor min opfattelse, at det vil være nødvendigt at drøfte denne problemstilling nøje, og det vil efter min opfattelser være nødvendigt at anvende en omdannelse til ejerboliger sammen med andre redskaber for at hindre en nedgang i antallet af almene boliger.
Endelig vil jeg godt sige, at jeg mener, at forslagsstillerne tager de økonomiske konsekvenser for let.
Venstre og De Konservative stiller ligefrem lejerne en friværdi i udsigt.
Det tror jeg normalt ikke vil blive tilfældet.
Tværtimod må der ofte forventes et tab.
Det skyldes, at salgsprisen i størstedelen af de områder, som forslaget retter sig imod, formodentlig ikke vil kunne dække den indestående gæld.
Hvis ikke dette tab dækkes, vil salg ikke være en reel mulighed.
Jeg mener derfor ikke, at der er nogen friværdi at forhandle om, sådan som forslagsstillerne lægger op til i bemærkningerne.
Regeringen kan derfor ikke støtte forslaget.